Камерны Team Theatre, стацыянарная зала якога разлічана ўсяго на 30 месцаў, існуе крыху больш за год. Аднак яго шматлікія ініцыятывы ўжо на слыху не толькі ў родным Гомелі, але і ў сталіцы. Днямі ў Нацыянальным цэнтры сучаснага мастацтва быў прэзентаваны гомельскі спектакль “Джуманджы” — паводле міні-п’есы-дзённіка Femina maxime сучаснага расійскага пісьменніка Сяргея Патапава. Падзея атрымала добрае анансаванне, пазіцыянуючыся як “вельмі дзіўны спектакль” — іншымі словамі, смелы эксперымент.